Oʻzbekiston Respublikasi Davlat xavfsizlik xizmati harbiy xizmatchilarining ovqatlanishini tashkil etish tartibini yanada takomillashtirish chora-tadbirlari toʻgʻrisida
(resolution, 2018-04-26)

Harbiy xizmatchilarni ijtimoiy himoya qilish darajasini oshirish masalalarini hal etishga kompleks yondashishni taʼminlash, shuningdek, Oʻzbekiston Respublikasi Davlat xavfsizlik xizmati harbiy xizmatchilarining ovqatlanishi tizimini yanada takomillashtirish maqsadida Vazirlar Mahkamasi qaror qiladi: 1. Oʻzbekiston Respublikasi Davlat xavfsizlik xizmatining: oshxonalar xodimlari sonini, oziq-ovqat mahsulotlarini tashish va yetkazib berish xarajatlarini maqbullashtirish, tabiiy kamayish normalari doirasida nobudgarchiliklarni eng kam darajaga keltirish, taomlar turlarini xilma-xillashtirish va ovqat tayyorlash sifatini yaxshilash hamda boʻlinmalar samaradorligini oshirish imkonini beradigan Oʻzbekiston Respublikasi Davlat xavfsizlik xizmati boʻlinmalari shaxsiy tarkibining ovqatlanishini autsorsing shartlarida tashkil etish sohasida davlat-xususiy sheriklik mexanizmlarini bosqichma-bosqich joriy etish; autsorsing shartlarida ovqatlanishni tashkil etishni birinchi navbatda boʻlinmalarda, harbiy qismlarda, kichik mutaxassislarni tayyorlash oʻquv markazlarida va harbiy davolash muassasalarida joriy etish toʻgʻrisidagi takliflariga rozilik berilsin. 2. Belgilansinki: autsorsing boʻyicha umumiy ovqatlanish korxonalari (keyingi oʻrinlarda autsorser deb ataladi) xizmatlariga haq toʻlash autsorserning barcha xarajatlarini (soliqlar, xodimlarning ish haqi, transport xizmatlari hamda asbob-uskunalarni taʼmirlash va ulardan foydalanish va boshqalarni) oʻz ichiga oladigan 20 foizgacha ustama haq hisobga olingan holda shartnoma tuzilishi sanasida oziq-ovqat mahsulotlarining amaldagi oʻrtacha bozor narxlari boʻyicha bir ovqatlanuvchiga tegishli kontingent uchun ovqatlanishning tasdiqlangan normasidan kelib chiqib Oʻzbekiston Respublikasi Davlat xavfsizlik xizmati tomonidan belgilanadi; shaxsiy tarkibning ovqatlanishini tashkil etish uchun ijara shartnomasi doirasida autsorsyerga vaqtincha foydalanishga beriladigan oshxonaning ishlab chiqarish xonalari, asbob-uskunalari, idish-tovoqlari va mebelidan foydalanganlik uchun toʻlov nol stavka boʻyicha belgilanadi; shaxsiy tarkibga ovqat tayyorlash uchun autsorser tomonidan isteʼmol qilinadigan kommunal xizmatlar qiymati Oʻzbekiston Respublikasi Davlat xavfsizlik xizmatiga ajratilgan budjet mablagʻlari doirasida qoplanadi; autsorsingning koʻrsatilgan xizmatlari uchun narxlar (shartnomalar boʻyicha), qoidaga koʻra, koʻpi bilan bir oyda bir martda qayta koʻrib chiqilishi kerak; autsorsing boʻyicha shartnomalar tuzish umumiy ovqatlanish sohasida katta ish tajribasiga, tegishli moliyaviy va logistik bazaga ega boʻlgan talabgorlarga ustunlik berilgan holda eng yaxshi takliflarni tanlab olish yoʻli bilan amalga oshiriladi; sanitariya qoidalariga, gigiyeniya normalari va normativlariga, shuningdek, texnik tartibga solish sohasidagi boshqa normativ hujjatlarga toʻliq muvofiq boʻlishi kerak boʻlgan ovqat tayyorlash va mahsulotlar sifatini nazorat qilish zarurat boʻlganda vazirliklar va idoralarning mutaxassislari jalb etilgan holda Oʻzbekiston Respublikasi Davlat xavfsizlik xizmatining tegishli boʻlinmalari tomonidan amalga oshiriladi. 3. Oʻzbekiston Respublikasi Davlat xavfsizlik xizmati: autsorsing tizimiga oʻtish munosabati bilan tejalgan pul mablagʻlarini birinchi navbatda harbiy xizmatchilarning ovqatlanishi shart-sharoitlarini yaxshilashga yoʻnaltirsin; Oʻzbekiston Respublikasi Davlat xavfsizlik xizmatining tegishli boʻlinmalarida shaxsiy tarkibning ovqatlanishini tashkil etish boʻyicha autsorsing xizmatlari koʻrsatish tartibi toʻgʻrisidagi nizomni ikki oy muddatda tasdiqlash uchun belgilangan tartibda Oʻzbekiston Respublikasi Vazirlar Mahkamasiga kiritsin; narxlarning asossiz oʻsib ketishiga va ovqat sifatining yomonlashishiga yoʻl qoʻymaslik ustidan qatʼiy nazoratni taʼminlasin. 4. Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari: Oʻzbekiston Respublikasi Davlat xavfsizlik xizmati boʻlinmalarining soʻrovi boʻyicha oziq-ovqatlarga amaldagi oʻrtacha bozor narxlari toʻgʻrisidagi maʼlumotlar muntazam taqdim etilishini; oziq-ovqat mahsulotlari toʻgʻridan toʻgʻri shartnomalar boʻyicha bevosita fermer xoʻjaliklaridan, ulgurji savdo tashkilotlari va ularning vakillaridan sotib olinishida autsorserlarga har tomonlama yordam berilishini taʼminlasinlar. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — moliya vaziri J.A. Qoʻchqorov va Oʻzbekiston Respublikasi Davlat xavfsizlik xizmati raisi I.B. Abdullayev zimmasiga yuklansin.